I Ældre- og Handicapforvaltningen er man dybt berørte over meddelelsen om, at den 90-årige mand nu er afgået ved døden. - Vi er rigtigt kede af det og tænker på de pårørende. Vi sender i dag et kondolencebrev med en invitation til et møde med de pårørende, siger konstitueret Ældre og Sundhedschef Lars Nøhr til TV2 Nord. Kommunen indberettede i første omgang faldet som en utilsigtet hændelse. Efter dødsfaldet bliver hændelsen nu også indberettet som alvorlig. - Vi fremskynder den undersøgelse, vi satte i gang umiddelbart efter hændelsen og vi overvejer selvfølgelig om det kunne være forhindret, siger Lars Nøhr. Der bliver foretaget både tekniske undersøgelser af vinduet og om der kan være medicinske årsager til faldet. - Sammen med Beredskabscentret vil vi også kigge på, om vi kan sikre vinduerne eller installere nogle alarmsystemer, siger Lars Nøhr.
Aalborg Kommunes Ældre- og Handicapforvaltning fremskynder nu den undersøgelse, der skal klarlægge hvorfor en 90-årig dement mand kunne falde ud af et vindue på plejehjemmet Lollandshus. Den 90-årige døde onsdag morgen af sine kvæstelser.